**E l ő t e r j e s z t é s**

**Mindszentkálla Község Polgármestere döntéséhez**

**Tárgy: Kálberry Kft. parkolóhely igénylés kérelmének elbírálása**

**Előkészítette:** Pálffyné Cséri Mónika műszaki ügyintéző

Jogszabállyal nem ellentétes

dr. Szabó Tímea jegyző

2021. január 28. napján megkeresés érkezett Mindszentkálla Község Önkormányzatához, melyben a Kálberry Kft. képviseletében eljáró Biszku Ferenc 12 parkolóhely biztosítását kérte az Önkormányzattól.

# A Kérelmező tulajdonában lévő Mindszentkálla, Petőfi u. 31. szám alatti ingatlanon működő „Kőfagyi” cukrászda vendéglátóipari egység a telek adottságaiból adódóan nem tudja biztosítani az országos településrendezési és építési követelményekről szóló 253/1997. (XII. 20.) Korm. rendelet 42. § (2) bekezdésében (a továbbiakban: OTÉK) meghatározott számú személygépkocsi elhelyezést: „Az egyes telkek és építmények rendeltetésszerű használatához a telken - a helyi építési szabályzatnak a terület településen belüli elhelyezkedése, tömegközlekedési ellátottsága és forgalmi terheltsége és az építmény rendeltetése alapján, a (10) bekezdésben foglaltak figyelembe vételével meghozott eltérő rendelkezése hiányában - a 4. számú melléklet szerint meghatározott számú személygépkocsi elhelyezését kell biztosítani azzal, hogyha egy építési telken négy vagy több lakás vagy üdülő önálló rendeltetési egységet helyeznek el, önálló rendeltetési egységenként 1,5 személygépkocsi elhelyezését kell biztosítani.”

# Az OTÉK 42. § (11) bekezdése rendelkezik arról, hogy ha az adottságok szükségessé teszik, a (2) bekezdés szerinti gépjármű-várakozóhelyek (parkolók) - a (10) bekezdésben foglaltak kivételével - a telekhatártól mért, legfeljebb 500 m-en belüli más telken parkolóban, parkolóházban vagy a közterületek közlekedésre szánt területe egy részének, illetve a közforgalom céljára átadott magánút egy részének felhasználásával kialakíthatók.

# Mindszentkálla Község Önkormányzata 2019. évben a tulajdonában lévő Mindszentkálla, 390. hrsz.-ú ingatlanon biztosított területet Kérelmező részére a gépjárművek elhelyezésére, melyek a megnövekedett vendégforgalom okán a Petőfi utcában kialakult nagy gépjárműforgalom és a balesetveszély elkerülése érdekében került kialakításra.

# Hivatkozással az OTÉK 42. § (11) bekezdésére egyedi megállapodás megkötése szükséges a gépjármű-várakozóhelyek közterületek közlekedésre szánt területének egy részén történő kialakításáról a már megnevezett Mindszentkálla, 390. hrsz.-ú önkormányzati tulajdonban lévő kivett közterület művelési ágú ingatlanon.

Magyarország Kormánya a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendeletben az élet- és vagyonbiztonságot veszélyeztető tömeges megbetegedést okozó koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. Veszélyhelyzetben alkalmazni kell a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdését, miszerint: „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat, és hatáskörét a polgármester, ill. a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést érinti.”

A megállapodás megkötése a vendéglátóipari egység üzemeltetése céljából szükséges, valamint azért, hogy az Önkormányzat a Petőfi utcában a cukrászda környékén biztosítsa a biztonságos közlekedést.

***Határozati javaslat:***

**Mindszentkálla KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2021. (…) HATÁROZATA**

***Várakozóhelyek biztosításáról***

Mindszentkálla Község Önkormányzata Képviselő-testületének - a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljárva Mindszentkálla Község Polgármestere a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel kihirdetett veszélyhelyzetben dönt arról, hogy a Mindszentkálla Község Önkormányzata tulajdonában lévő 390. hrsz.-ú ingatlanon az országos településrendezési és építési követelményekről szóló 253/1997. (XII. 20.) Korm. rendelet 42. § (11) bekezdésében szabályozottak szerint közterület közlekedésre szánt területe egy részének felhasználásával - 12 db várakozóhelyet biztosít a Kálberry Kft. (Mindszentkálla, Petőfi u. 31.) részére, az általa üzemeltetett „Kőfagyi” vendéglátóipari egységhez szükséges parkolóhelyek biztosítása érdekében.

A várakozóhelyek biztosításáról megállapodás kötése szükséges, melyben meghatározásra kerül a 12 db várakozóhely biztosításának ellenértéke, ami 2021. évben 150.000 Ft, az azt követő években a Képviselő-testület által tárgyév március 15-éig megállapított összeg. A várakozóhelyeket a vendéglátóipari egység vendégei rendeltetésüknek megfelelően használhatják, de azok a közforgalom elől el nem zárhatóak, azokra megkülönböztető jelzés nem kerülhet felfestésre.

A kérelmező értesítéséről és a megállapodás megkötéséről a Polgármester gondoskodik.

Mindszentkálla, 2021. február 24.

Csombó Zoltán

polgármester